
Die  Gemeente  Durban-Suid 


Op  die  Ringsvergadering  van  die  Oostelike  Ring  wat  gehou  is  op  16  en  17 
Maart  1927  te  Johannesburg,  is  besluit  om  Durban  as  selfstandige  gemeente  af  te 
stig.  So  het  dit  dan  gebeur  en  op  23  April  1927  is  in  die  kelder  van  die  Stadhuis, 
Smithstraat,  onder  voorsitter  van  ds.  L.  E.  Brandt,  die  gemeente  Durban  gestig. 

Die  gemeente  is  verdeel  in  vyf  wyke.  Een  van  hierdie  wyke  het  bestaan  uit 
Jacobs  en  Wentworth,  wat  dan  ook  gesien  kan  word  as  die  oorsprong  van  die 
gemeente  Durban-Suid.  Dit  was  egter  eers  dertig  jaar  later  dat  hierdie  wyk  en 
die  res  van  die  Suidkus  sodanig  ontwikkel  het,  dat  oorgegaan  kon  word  tot  die 
afstigting  van  ’n  nuwe  gemeente  — die  gemeente  Durban-Suid 

Op  die  Ringsvergadering  van  Mei  1958  is  die  afstigting  van  die  gemeente 
goedgekeur.  Op  Saterdagaand,  2 Augustus  1958  is  onder  voorsitterskap  van  ds.  J.  M. 
Fourie,  die  voorsitter  van  die  Ring  van  Pietermaritzburg,  die  gemeente  Durban-Suid 
van  die  gemeente  Durban  afgestig. 

’n  Bruidskat  ter  waarde  van  R 17,200  is  deur  die  Durban-gemeente  aan  die 
nuwe  gemeente  geskenk.  Dit  het  ingesluit:  ’n  woning  op  ongeveer  twee  akker  grond 
te  Montclairweg  48,  Montclair,  ter  waarde  van  R7,200  asook  ’n  kontantbedrag 
van  R 10,000.  Hierdie  genoemde  huis  het  dan  ook  vir  byna  nege  jaar  gedien  as  die 
pastorie  van  die  gemeente. 

Nou  was  die  gemeente  Durban-Suid  op  sy  eie  bene.  Op  Sondagaand  3 Augustus 
1958  het  die  eerste  Kerkraadsvergadeimg  plaasgevind  in  die  Kerkgebou  van  die 
Durban-gemeente.  By  hierdie  geleentheid  is  ouderling  H.  G.  Dirker  gekies  as  vise 
voorsitter,  diaken  W.  J.  Pelser  as  kassier  en  ouderling  F.  J.  Dirker  as  skriba. 

Tydens  die  vergadering  van  die  Kerkraad  op  26  September  1958  is  ds.  F.  du 
C.  Labuschagne  van  Johannesburg-Suid  as  eerste  predikant  beroep.  Ds.  en  mev. 
Labuschagne  was  werksaam  in  die  gemeente  tot  November  1963. 

Op  22  Maart  1964  is  ds.  J.  C.  Kruger  van  Krugersdorp-Wes  na  die  gemeente 
beroep.  Ds.  en  mev.  Kruger  was  die  pastoriepaar  van  die  gemeente  tot  Augustus  1967. 

Op  die  Kerkraadsvergadering  van  29  November  1967  is  Prop.  J.  P.  J.  Wagenaar 
na  die  gemeente  beroep.  Vanaf  Januarie  1968  is  ds.  Wagenaar  — en  vanaf  Maart 
1968,  ds.  en  mev.  Wagenaar  — werksaam  in  die  gemeente. 

In  die  tien  jaar  waarin  die  gemeente  Durban-Suid  bestaan,  was  die  gemeente 
slegs  vir  kort  periodes  vakant  en  kan  die  gemeente  dus  gedurende  die  eerste  jare 
van  sy  bestaan  normaal  met  sy  werksaamhede  voortgaan  en  ontwikkel.  Met  hierdie 
album  hoop  ons  om  aan  die  leser  hiervan  ’n  kykie  te  gee  in  die  geskiedenis  en 
ontwikkeling  in  die  eerste  tien  jaar  van  die  gemeente  Durban-Suid. 


DIE  EERSTE  PASTORIEPAAR 


Ds.  en  niev.  F.  du  C.  Labuschagne. 


Die  gemeente  was  werklik  gelukkig  om  slegs  enkele  niaande  na  die  afstigting 
reeds  oor  ’n  eie  predikant  te  beskik  in  die  persoon  van  ds.  F.  du  C.  Labuschagne. 
Byna  onmiddellik  kon  dus  met  die  normale  werksaamhede  van  ’n  gemeente  voort- 
gegaan  word. 

In  hierdie  stadium  het  die  gemeente  nog  nie  oor  ’n  eie  bymekaarkomplek  vir 
eredienste  en  vergaderings  beskik  nie.  Soos  besluit  voor  die  afstiging,  is  die  Kerk- 
gebou  van  die  Durban-gemeente  voorlopig  vir  eredienste  gebruik.  Die  volgende 
mikpunt  van  die  gemeente  was  natuurlik  die  bou  van  'n  eie  Kerkgebou.  Die  eerste 
gedagte  in  hierdie  verband  is  reeds  uitgespreek  op  ’n  vergadering  van  die  Kerkraad 
gehou  op  2 Desember  1960.  In  hierdie  stadium  was  dit  nog  nie  binne  die  vernioë 
van  die  jong  gemeente  om  oor  te  gaan  tot  die  bou  van  ’n  eie  Kerkgebou  nie. 

Die  idee  van  ’n  eie  Kerkgebou  het  egter  bly  voortbestaan  en  op  ’n  vergadering 
van  die  gemeente  op  4 Mei  1963  word  besluit  om  die  saak  van  kerkgebou  te  onder- 
soek.  ’n  Boukommissie  van  vier  kerkraadslede  en  vier  gemeentelede  vergader  dan 
ook  op  10  September  1963  vir  die  eerste  keer  onder  die  leiding  van  ds.  Labuschagne. 

Met  d'C  vertrek  van  ds.  Labuschagne  na  Nigel  in  November  1963  was  die  wiel 
egter  reeds  aan  die  rol  al  het  die  Boukommissie  voor  verskeie  probleme  te  staan  gekom. 

Die  Opwaarts  Spoorwegontspanningsaal 


Soos  reeds  genield  het  die  geineente  sedert  afstigting  vir  ’n  geruime  tyd  van 
die  Kerkgebou  van  die  gemeente  Durban  gebruik  gemaak.  Ten  einde  die  kerkbesoek 
en  ook  ander  verantwoordelikhede  van  die  gemeente  te  verbeter  besluit  die  Kerk- 
raad  (op  aanbeveling  van  die  Finansiële  Komitee)  op  25  Oktober  1960  om  voortaan 
van  die  Ontspanningsaal  van  die  Spoorweë  te  Wentworth  vir  eredienste  en  verga- 
derings  gebruik  te  maak,  teen  ’n  geringe  vergoeding  aan  die  Spoorweë. 

Op  23  April  1961  kom  die  gemeente  vir  die  eerste  keer  in  ’n  erediens  byeen  in 
die  Opwaarts-saal.  By  hierdie  geleentheid  spreek  ds.  Labuschagne  die  dank  van 
die  gemeente  uit  aan  die  volgende  persone: 

Die  Sustersvereniging  vir  die  aankoop  van  die  Nagmaalservies  en  kansellap. 

Ouderling  FI.  G.  Dirker  vir  die  maak  van  die  preekstoel. 

Ouderling  D.  J.  Hatting  vir  die  skenking  van  die  doodvont. 

Diaken  M.  L.  Lange  vir  die  kollektesakkies. 

Mnr.  en  mev.  Buitendach  vir  die  skenking  van  die  Kanselbybel. 

Nou  het  die  gemeente  oor  ’n  eie  byeenkomsplek  beskik  wat  ook  binne  die 
grense  van  die  gemeente  geleë  is.  Nou  het  die  gemeente  geheel  en  al  op  eie  bene 
gestaan  en  seer  sekerlik  het  die  selfstandigheid  daartoe  bygedra  dat  elkeen  sy  ver- 
antwoordelikheid  teenoor  sy  eie  gerneente  besef. 

Op  20  April  1969,  dus  na  agt  jaar  van  gebruik,  het  die  laaste  diens  in  die 
Opwaarts-saal  plaasgevind  by  geleentheid  waarvan  die  nuwe  lidmate  — wat  oor 
die  naweek  van  die  ingebruikneming  van  ons  nuwe  Kerkgebou,  vir  die  eerste  keer 
Nagmaal  gebruik  saam  met  die  gemeente  — bevestig  is. 

Ons  dank  aan  die  Spoorweë  wat  hulle  saal  vir  soveel  jare  tot  ons  beskikking 
gestel  het. 

DIE  TWEEDE 
PASTORIEPAAR 


Met  die  konis  van  ds.  J.  C.  Kruger  in  1964  was  daar  nog  geen  finaliteit  bereik 
oor  die  bou  van  die  Kerkgebou  nie.  Onvoorsiene  probleme  en  teenslae  het  ook  na 
vore  getree  en  oor  min  dinge  i.v.m.  die  bouery  is  daar  in  hierdie  stadium  finaliteit 
bereik.  Die  sake  het  langer  gesloer  as  wat  algemeen  verwag  is  en  dit  is  heeltemal 
begryplik  dat  sommige  lidmate  al  begin  wanhoop  het  of  die  ideaal  van  ’n  eie  Kerk- 
gebou  ooit  werklikheid  sou  word. 

Onder  leiding  van  ds.  Kruger  in  Kerkraad-,  gemeente-  en  boukommissiever- 
gaderings  het  die  vele  probleme  stadig  maar  seker  uitgekristaliseer.  Op  ’n  gemeente- 
vergadering  van  30  Junie  1966  word  besluit  om  ’n  stuk  grond  van  ’n  driekwart 
akker  te  Grosvenor  wat  deur  die  Durbanse  Stadsraad  aangebied  is,  te  koop. 

In  Julie  1967  word  verder  besluit  om  die  pastorie  en  een  aangrensende  erf  te 
verkoop  en  slegs  die  voorste  erf  in  Montclairweg  te  behou.  (Intussen  is  mnr.  Hans 
Koorts  van  Bloemfontein  genader  om  as  argitek  op  te  tree). 

Met  die  vertrek  van  ds.  Kruger  in  Augustus  1967,  was  belangrike  aanvoorwerk 
vir  die  bou  van  die  Kerk  en  pastorie  reeds  agter  die  rug  al  het  dit  nog  nie  werklikheid 
geword  nie. 

Die  Kerk  in  Aanbou 

DIE  HUIDIGEPASTORIE  PAAR 


Op  die  Kerkraadsvergadering  van  29  November  1968  is  Prop.  J.  P.  J.  Wagenaar 
na  die  gemeente  beroep.  In  hierdie  stadium  het  die  gemeente  ook  nie  oor  ’n  eie 
pastorie  beskik  nie  en  na  hul  huwelik  in  Maart  1968  het  ds.  en  mev.  Wagenaar 
in  ’n  woonstel  gewoon  wat  tydelik  as  pastorie  gedien  het. 

Op  14  Junie  1968  het  die  bouwerk  aan  die  pastorie  begin  en  op  26  Oktober 
1968  is  dit  voltooi. 

Op  19  September  1968  (nadat  die  boukommissie  sedert  1963  31  vergaderings 
gehou  het  en  drie  voorsitters  en  drie  sekretarisse  gehad  het)  het  die  bouwerk  aan 
die  Kerkgebou  in  aanvang  geneem.  Met  groot  belangstelling  het  die  hele  gemeente 
die  bouwerk  dopgehou  en  daarom  is  dit  te  begrype  dat  26  April  1969  ’n  groot 
dag  in  die  geskiedenis  van  die  gemeente  Durban-Suid  is.  ’n  Lang  gekoesterde  ideaal 
is  verwesenlik  en  na  tien  jaar  van  bestaan  beskik  die  gemeente  oor  ’n  Kerkgebou  en 
pastorie  waarop  hy  met  reg  trots  kan  voel.  Dit  is  egter  nie  net  vir  die  gemeente  alleen 
nie,  maar  ook  vir  die  Nederduitsch  Hervormde  Kerk  in  Natal  ’n  dag  van  groot 
betekenis. 

Ons  dank  gaan  hiermee  ook  aan  die  argitek  mnr.  Hans  Koorts,  die  bouers, 
Dirker  Broers,  en  ook  aan  die  Boukommissie  (wat  getrou  vir  ’n  baie  lang  tyd 
vergaderings  bygewoon  het)  vir  hulle  samewerking  met  die  bou  van  die  Kerk  en 
pastorie. 

DIE  KERKRAAD-1969 

DIE  GEMEENTE  DURBAN-SUID 
NA  TIEN  JAAR 


Met  'n  terugblik  oor  die  eerste  tien  jaar  van  die  bestaan  van  die  geineente, 
is  daar  vele  dinge  oni  voor  dankbaar  te  wees.  Met  die  verkryging  van  ’n  eie  Kerk- 
gebou  en  pastorie,  het  die  ideale  van  die  gemeente  egter  nie  opgehou  nie.  Daar 
is  nog  baie  dinge  waarna  gestreef  kan  word  in  hierdie  gemeente  wie  se  grense 
strek  oor  die  hele  Suidkus  van  Natal  tot  teen  die  grens  van  die  Transkei. 

Die  gemeente  bestaan  op  die  oomblik  uit  ’n  sieletal  van  737  en  ’n  ledetal  van 
410.  Daar  is  18  wyke  en  31  Kerkraadslede  (15  ouderlinge  en  16  diakens). 

Gereelde  eredienste  word  ook  op  die  Suidkus  gehou  — een  keer  per  maand 
te  Port  Shepstone  en  een  keer  per  maand  te  Warner  Strand.  Die  entoesiasme  van 
selfs  die  lidmate  so  ver  as  Margate  en  Port  Shepstone  in  die  aktiwiteite  van  die 
gemeente  verdien  vermelding. 

Die  N.H.S.V.  beskik  oor  ’n  groot  aantal  susters  wat  altyd  baie  gewillig  is 
om  hulle  gewig  in  te  gooi  wanneer  daar  by  watter  geleentheid  ookal  van  hulle  kant 
iets  verwag  word.  Met  die  voltooide  nuwe  Kerkgebou  sal  die  susters  ook  beskik 
oor  ’n  goed  toegeruste  kombuis  asook  voldoene  stoorplek,  wat  hulle  werk  baie 
sal  vergemaklik.  Deur  die  jare  het  die  N.H.S.V.  op  eie  houtjie  ’n  aansienlike  bedrag 
bygedra  tot  die  Boufonds  van  die  gemeente. 

Waar  ons  gemeente  beskik  oor  ’n  groot  aantal  jongmense,  sal  ook  die  N.H.J.V. 
verder  kan  floreer  daar  hulle  nou  ook  sal  beskik  oor  ’n  vaste  en  geskikte  byeenkoms- 
plek.  Die  geweldige  groot  konsistorie  van  ons  Kerkgebou  is  spesiaal  so  ingerig  dat 
dit  kan  voorsien  in  die  behoefte  wat  daar  is  vir  ’n  geskikte  vergaderplek  om  die 
N.H.J.V.  wat  baie  bedrywig  is,  tot  verdere  hoogtes  aangevuur  te  word. 

Ook  met  die  Sondagskool  gaan  dit  goed.  Onder  die  toesig  van  bekwame 
personeellede  word  die  kinders  van  die  gemeente  toegerus  om  ook  eendag  hul  plek 
as  belydende  lidmate  vol  te  staan.  Dit  kan  gemeld  word  dat  die  rekordgetal  van  44 
kinders  die  afgelope  jaar  in  die  Bybelkennis-eksamen  geslaag  het. 

Indien  ons  dan  so  terugkyk  oor  die  eerste  tien  jaar  van  ons  gemeente  dan 
sien  ons  hoe  die  gemeente  gegroei  en  uitgebrei  het  van  ’n  jong  gemeente  tot  een 
wat  nou  volkome  op  eie  bene  kan  staan.  Om  nou  binne  hierdie  bestek  almal  te 
bedank  wat  op  watter  wyse  ookal  tot  die  opbou  van  die  gemeente  bygedra  het, 
sou  ’n  onmoontlike  taak  wees.  Bowendien  kom  die  dank  slegs  aan  Een  toe  — aan 
God  die  Almagtige  wat  hierdie  gemeente  van  die  begin  af  gelei  het  en  ons  as 
instrumente  in  Sy  hand  gebruik  het  sodat  ons  kon  meewerk  tot  die  opbou  van  die 
gemeente  Christus.  Daarom  sien  ons  ook  die  bou  van  hierdie  Kerk  as  een  van  die 
wyses  waarop  ons  die  belofte  van  ons  geloofsbelydenis  uitvoer,  om  nl.  saam  te  werk 
tot  die  bloei  van  die  Godsryk  in  die  algemeen  en  van  die  Nederduitsch  Hervormde 
Kerk  in  die  besonder. 

